Clijsters, Roddick by heldesaal ingehuldig | Netwerk24
21 Julie 2017 15:15
Die voormalige wêreld-nommereenspelers en Grand Slam-kampioene Kim Clijsters en Andy Roddick tel onder vyf mense wat Saterdag in tennis se heldesaal ingehuldig sal word.
Die Belg Kim Clijsters. Foto’s: Getty Images
België se Clijsters (34) het die Amerikaanse Ope-titel in 2005, 2009 en 2010 beklink en by die Australiese Ope in 2011 geseëvier.
Sy was 19 weke boaan die ranglys en het 41 WTA-titels gewen voordat sy in 2012 uitgetree het.
Roddick (34) was 13 weke boaan die ranglys. Die Amerikaner het sy enigste Grand Slam-titel in 2003 in die Amerikaanse Ope gewen, terwyl hy in vier ander major-eindstryde deur Roger Federer geklop is.
Hy het in 2012 uitgetree met 32 ATP-titels en ’n wenrekord van 612-213 in sy loopbaan.
Die Nederlandse rolstoel-tennisspeler Monique Kalkman-van den Bosch, tennisjoernalis en historikus Steve Flink en Vic Braden, ’n grensverskuiwende tennisinstrukteur wat in 2014 in die ouderdom van 84 oorlede is, is die ander persone wat Saterdag ingehuldig word.
Meer oor: Tennis | Kim Clijsters | Andy Roddick
Wimbledon word ondersoek vir knoeiery